Kotelni-eiland

Kotelni-eiland (Russies: Остров Котельный; Jakoeties: Олгуйдаах Aрыы, Olguydaax Arııta), die wêreld se 47ste grootste eiland en die vierde grootste eiland van Rusland na Sachalin, Sewerni-eiland en Joezjni-eiland, beslaan 'n oppervlakte van 23 165 km². Die eiland is in die noorde van Rusland in die Arktiese Oseaan geleë en behoort administratief tot die Republiek Sacha (Jakoetië) van die Verre Oosterse Federale Distrik. Kotelni-eiland grens in die weste aan die Laptefsee en in die ooste aan die Oos-Siberiese See. Kotelni-eiland behoort tot die Anzjoe-eilande, 'n subgroep van die Nieu-Siberiese Eilande en is die grootste eiland van dié eilandgroep. Van die totale oppervlakte beslaan die eintlike Kotelni-eiland 11 665 km² en die naburige Faddejefski-eiland 5 300 km². Albei lande het na jaarduisende se sandvoeding saamgegroei, waardeur 'n landbrug van sowat 6 200 km² ontstaan het – Boengeland (Земля Бунге) genoem. Boengeland, wat 'n maksimumhoogte van net 8 m bereik, word soms oorstroom, waardeur die hoofeiland en Faddejefski van mekaar geskei word. Boengeland is na die Duits-Balties-Russiese botanikus, ontdekkingsreisiger en geneeskundige van Sweedse afkoms, Alexander von Bunge, genoem. Eksterne skakels Wikimedia Commons het meer media in die kategorie Kotelni-eiland.